ସିବିଆଇ ତଦନ୍ତ ଦାବି କଲେ ସାଲୁଜା, କହିଲେ-'ମୁଖ୍ୟ ଅପରାଧି ଗୋବିନ୍ଦ ସାହୁକୁ ସୁରକ୍ଷା ଦେଉଥିଲେ ମନ୍ତ୍ରୀ, ସେ ଛାଡନ୍ତୁ ପଦ' - Prameya News7\nକଳାହାଣ୍ଡି, ୧୯/୧୦ଃ ମମିତା ମେହେର ନିଖୋଜ ଘଟଣାରୁ ଧିରେଧିରେ ପରଦା ହଟିବାରେ ଲାଗିଛି । ପୋଲିସ ମହାଲିଙ୍ଗ ସରକାରୀ ହାଇସ୍କୁଲ ନିର୍ମାଣଧୀନ ଖେଳ ପଡିଆକୁ ସିଲ୍ କରି ମାଟି ଖୋଳିଛି । ମାଟି ତଳେ ଜଣେ ଯୁବତୀଙ୍କ ମୃତଦେହ ଉଦ୍ଧାର ମଧ୍ୟ ହୋଇଛି । ତେବେ ଏହି ମୃତଦେହ ମମିତା ମେହେରଙ୍କ ନା ନାହିଁ ତାହା ସ୍ପଷ୍ଟ ହୋଇନଥିବା ବେଳେ ସନସାଇନ ସ୍କୁଲ ସଭାପତି ଗୋବିନ୍ଦ ସାହୁ ପାଇଁ ଅଡୁଆ ବଢିବାରେ ଲାଗିଛି । ପ୍ରଥମେ ପୋଲିସ ତାଙ୍କୁ ଧରାଇଦେବାକୁ ପୋଷ୍ଟର ମାରିଥିଲା । ଏବେ କଂଗ୍ରେସ ନେତା ସନ୍ତୋଷ ସିଂ ସାଲୁଜା ଗୋବିନ୍ଦଙ୍କ ବିରୋଧରେ ସାଙ୍ଘାତିକ ଅଭିଯୋଗ ଆଣିଛନ୍ତି । ଆହୁରି ମଧ୍ୟ ସେ ମନ୍ତ୍ରୀ କ୍ୟାପ୍ଟେନ ଦିବ୍ୟଶଙ୍କର ମିଶ୍ରଙ୍କୁ କାଠଗଡାକୁ ଟାଣିଛନ୍ତି ।\nWhy is BJD govt shielding the main accused,Gobinda Sahu in missing lady teacher case in Kalahandi?Is this because of his close proximity to Minister Dibya Shankar Mishra?\nUnless the minister resigns an impartial enquiry isn't possible. We demand immediate sacking of the minister\n -  Odisha Congress (@INCOdisha) October 19, 2021\nକଂଗ୍ରେସ ବିଧାୟକ ସନ୍ତୋଷ ସିଂ ସାଲୁଜା ସାମ୍ବାଦିକ ସମ୍ମିଳନୀରେ କହିଛନ୍ତି ଯେ, ଘଟଣାରେ ସିବିଆଇ ତଦନ୍ତ ହେବା ଆବଶ୍ୟକ । ଘଟଣାରେ ମୁଖ୍ୟମନ୍ତ୍ରୀ ହସ୍ତକ୍ଷେପ କରନ୍ତୁ ଓ ମନ୍ତ୍ରୀ ଦିବ୍ୟ ଶଙ୍କର ମିଶ୍ର ଇସ୍ତଫା ଦିଅନ୍ତୁ । ମନ୍ତ୍ରୀ ଇସ୍ତଫା ନଦେଲେ ତଦନ୍ତ ବାଟବଣା ହେବାର ସମ୍ଭାବନା ରହିଛି । ଏହାସହ ମନ୍ତ୍ରୀଙ୍କୁ ତୁରନ୍ତ ତଦନ୍ତ ପରିସରଭୁକ୍ତ କରାଯାଉ ବୋଲି ସେ ଦାବି କରିଛନ୍ତି ।\nସେ ଆହୁରି ମଧ୍ୟ କହିଛନ୍ତି ଯେ, ଗୋବିନ୍ଦ ଫେରାର ପଛରେ ଯେଉଁ ଥାନା କର୍ମଚାରୀ ସମ୍ପୃକ୍ତ ଅଛନ୍ତି ସେମାନଙ୍କ ବିରୋଧରେ ମାମଲା ରୁଜୁ କରାଯାଉ । ଏପରିକି କଲେଜରେ ସେ ସେକ୍ସ ସ୍କାଣ୍ଡାଲ ଚଳାଇଥିଲେ ବୋଲି କଂଗ୍ରେସ ବିଧାୟକ ଅଭିଯୋଗ କରିଛନ୍ତି । ଆହୁରି ମଧ୍ୟ ମାର୍କ ବଢାଇବାକୁ କହି ଝିଅମାନଙ୍କୁ ନେଇ ଗୋବିନ୍ଦ ଖରାପ କାର୍ଯ୍ୟ କରାଉଥିଲେ ବୋଲି ଶ୍ରୀ ସାଲୁଜା ଅଭିଯୋଗ ଆଣିଛନ୍ତି ।
